﻿ ANIVERSĂRI 50 DE ANI DE LA REINSTITUŢIONALIZAREA ÎNVĂŢĂMÂNTULUI SOCIOLOGIC ÎN ROMÂNIA, ⎢ 30 IUNIE 2016 IOAN MĂRGINEAN În această vară, la Universitatea Bucureşti, s-a sărbătorit împlinirea a 50 de ani de la reinstituţionalizarea învăţământului sociologic în România. A fost o întâlnire de suflet dintre mai multe generaţii de sociologi, iniţiată de absolvenţii primei promoţii – 1966–1970 (din care am făcut şi eu parte) şi realizată cu sprijinul Rectoratului Universităţii şi a conducerii facultăţii de profil. În acest fel s-a trecut de la întâlnirea restrânsă a unor colegi care am intrat în facultate chiar în anul în care s-a reluat învăţământul sociologic printr-o secţie distinctă la Facultatea de Filozofie, Universitatea din Bucureşti, la o reuniune mult mai extinsă şi care s-a dovedit a fi una de succes. De menţionat că în acest an au avut loc şi două manifestări ştiinţifice de amploare prilejuite de împlinirea a 20 de ani de la începuturile învăţământului sociologic la Universităţile din Craiova şi Oradea. Programul manifestării pe care o prezentăm aici a cuprins alocuţiuni din partea Recoratului Universităţii Bucureşti, prof. univ. dr. Mircea Dumitru (în prezent ministru la Ministerul Educaţiei Naţionale şi Cercetării Ştiinţifice); a primului şef al Catedrei de sociologie înfiinţată în 1966 ca secţie distinctă la Facultatea de Filozofie, prof. univ. dr. Ioan Drăgan; a Preşedintelui Senatului Universităţii, decan al facultăţii în perioada 2008–2016, prof. univ. dr. Marian Preda; a Directorului Institutului de Cercetare a Calităţii Vieţii, decan al facultăţii în perioada 2000–2008, prof. univ. dr. Cătălin Zamfir, membru corespondent al Academiei Române; a Decanului actual al Facultăţii de Sociologie şi Asistenţă Socială, prof. univ. dr. Doru Buzducea; a doamnei prof. univ. dr. Maria Voinea, absolventă din prima promoţie, cadru didactic în facultate şi care, în timp, a îndeplinit funcţii de decan şi prodecan al facultăţii, respectiv prorector al Universităţii, organizatoarea principală. O menţiune specială doresc să o fac pentru profesorii Drăgan şi Zamfir, care împlinesc în acest an 85 de ani şi respectiv 75 de ani. Prin intervenţiile domniilor lor s-a subliniat, pe de o parte, semnificaţia deosebită a reluării învăţământului sociologic după interzicerea lui începând cu anul 1949, Adresa de contact a autorului: Ioan Mărginean, Institutul de Cercetare a Calităţii Vieţii al Academiei Române, Calea 13 Septembrie, nr. 13, sector 5, 050711, Bucureşti, România, e-mail: imargin@iccv.ro. CALITATEA VIEŢII, XXVII, nr. 3, 2016, p. 274–276 2 50 DE ANI DE LA REINSTITUȚIONALIZAREA ÎNVĂȚĂMÂNTULUI SOCIOLOGIC 275 pe considerentul că sociologia ar fi o ştiinţă burgheză şi, pe de altă parte, s-au făcut numeroase referiri la funcţiile sociologiei în societate. La reuniune au participat şi alţi profesori ai primei promoţii de sociologi, respectiv academician Gheorghe Vlăduţescu; prof. univ. dr. Gheorghe Dolgu; prof. univ. dr. Ion Bulborea; prof. univ. dr. Andrei Stănoiu; prof. univ. dr. Septimiu Chelcea, care a avut şi contribuţii însemnate la pregătirea acestei reuniuni aniversare. Urez tuturor seniorilor prezenţi „La mulţi ani cu sănătate!” Dintre cei 25 de absolvenţi din anul 1970, în prezent doar 17 mai sunt în viaţă, iar dintre aceştia 10 au participat la reuniune: Dorel Abraham, Caius Dorin Cumpănaşu, Iancu Filipescu, Maria Ghiţă (Voinea), Ioan Mărginean, Doina Pascu, Vasile Secăreş, Lucia Tobă (Costinescu), Florica Vasiliu. De asemenea, au fost prezenţi o serie de sociologi din generaţii diferite de dinainte de 1989 sau după acest an de referinţă cu totul deosebită în activitatea sociologilor din România. Remarc în mod special soţii Maria şi Cornel Constantinescu de la Universitatea din Piteşti, care de-a lungul anilor au avut activităţi importante în cadrul asociaţiei de profil, inclusiv prin publicarea a numeroase volume aniversare. Un punct important pe ordinea de zi l-a constituit lansarea volumului Sociologia rediviva, publicat la Editura Universităţii din Bucureşti, editori Maria Voinea, Ioan Mărginean, Septimiu Chelcea. În volum se disting patru părţi. În prima dintre acestea sunt amintiri şi evaluări ale cadrelor didactice: I. Drăgan, Ghe. Vlăduţescu, I. Bulborea, A. Stănoiu, S. Chelcea. În partea a doua sunt cuprinse contribuţii ale absolvenţilor din acea primă promoţie: Ghe. Crasnea, I. Mărginean, V. Secăreş, F. Vasiliu, M. Voinea, precum şi a colegului Ş. Cionoff de la Secţia de filozofie. În partea a treia sunt reunite dezbaterile ce au avut loc în anul 2015, prilejuite de apariţia volumului Miron Constantinescu, o bibliografie, autor Ştefan Busomitu, Editura Humanitas, 2014. La dezbaterea respectivă, moderată de prof. univ. dr. Septimiu Chelcea, au avut intervenţii, pe lângă autor şi moderator, Călin Cotoi şi Iancu Filipescu, în calitate de referenţi, precum şi mai mulţi participanţi. Vorbitorii au evidenţiat o serie de aspecte legate de contribuţia lui Miron Constantinescu la reluarea învăţământului sociologic, precum şi la activităţile de pregătire ale studenţilor, inclusiv prin importanţa acordată activităţilor practice. În partea a patra sunt incluse studii ale absolvenţilor, apărute în anul 1970, în cadrul volumului Studii şi cercetări ale tinerilor sociologi, şi prezentat la Congresul Mondial de Sociologie ce a avut loc la Varna (Bulgaria) în acel an. Tematica interesantă (integrare profesională, funcţionalitatea televiziunii, modernizarea ruralului etc.), tratarea conţinutului şi redactarea lucrărilor de către colegii ce îşi pregăteau elaborarea lucrărilor de licenţă demonstrează înscrierea pe un traiect profesional deosebit de promiţător şi dezvoltat ulterior. Deşi am semnalat unele erori în cuprinsul volumului, şi care vor fi îndreptate într-o ediţie ulterioară, lucrarea respectivă constituie o îmbinare interesantă a unor contribuţii valoroase la cunoaşterea evoluţiei sociologiei româneşti în ultimii 50 de ani. Precizez şi faptul că participanţii la eveniment au primit diplome, precum şi o insignă a Universităţii Bucureşti. De asemenea, au fost înmânate 50 de medalii 276 IOAN MĂRGINEAN 3 „Sociologia rediviva 1966–2016” (sponsorizate de către organizatorii aparţinând primei promoţii) şi s-au distribuit 44 de exemplare ale volumului (35 sponsorizate de Universitate şi 9 de către editori). Totodată, lucrarea a fost şi la vânzare, dar într-un număr redus de exemplare, aşa încât ele s-au epuizat foarte repede. Prin conţinutul activităţilor desfăşurate, evenimentul pe care l-am prezentat a prilejuit o întâlnire dintre cele mai fructuoase a specialiştilor din domeniul sociologiei, iar discuţiile au continuat şi la masa festivă ce a urmat. Le mulţumesc tuturor pentru implicare în rememorarea evenimentelor de la reluarea învăţământului sociologic în România, în toamna anului 1966, cu adresare specială pentru mentorii noştri care ne-au onorat cu prezenţa şi contribuţiile domniilor lor. Să ne vedem cu bine în continuare! 